# **Kako kupiti gasni kotao pod najpovoljnijim uslovima?**

U 2020. godini više od 200 domaćinstava u Šapcu zamenilo je svoj stari i neefikasni kotao na ugalj ili ogrevno drvo novim efikasnim gasnim kotlom.

U Šapcu je počev od 2004. godine do danas izgrađeno više od 200 kilometara gasne distributivne mreže na koju je moguće priključiti oko 12,000 kuća. Gasovod je prošao kroz sve ulice u Šapcu i došao do svake kuće. Nažalost, samo 3,200 domaćinstava, do sada, je iskoristilo mogućnost da se greje gasom ili da u svojim gasnim kotlovima zagreva potrošnu, sanitarnu vodu.

Gasni kotlovi se razlikuju po kvalitetu izrade i tehnološkim unapređenjima što za rezultat ima veću ili manju potrošnju gasa, odnosno veću ili manju emisiju NOx (azotovih oksida) koji su, nažalost, izvor primarne i sekundarne emisije PM čestica, ali daleko manje nego što su to kotlovi na ugalj ili stari neefikasni kotlovi na ogrevno drvo.

Gasni kondenzacioni kotlovi emituju manje od 60 mg/kWh NOx (manje od 60 miligrama azotovih oksida po proizvedenom kWh toplote). Gasni kotao standardne konstrukcije emituje i do 150 mg NOx/kWh, pa je to razlog zašto se pojedini proizvođači gasnih kotlova opredeljuju da prekinu proizvodnju konvencionalnih gasnih kotlova a pojedine države dozvoljavaju ugradnju samo kondenzacionih gasnih kotlova.

Ako posmatramo strukturu troškova zamene starih i neefikasnih kotlova koji sagorevaju ogrevno drvo ili ugalj sa gasnim kotlovima, to izgleda ovako:

1. Davanja ovlašćenja projektantu da sprovede proceduru u skladu sa Zakonom o planiranju i izgradnji, 20 do 30 EUR,
2. Izlazak geometra i izrada podloga za projektovanje, do 100 EUR,
3. Izrada projektne dokumentacije (idejno rešenje, idejni projekat, projekat za izvođenje, projekat izvedene instalacije) ukupno do 100 EUR,
4. Kupovina gasnog kotla 1,000 – 1,500 EUR (zavisno od kapaciteta kotla, kvaliteta izrade, izabrane tehnologije tj. konvencionalni ili kondenzacioni gasni kotao, tipa dimovodne instalacije i dr.), uključujući ugradnju i prvo puštanje u rad,
5. Postavljanje unutrašnje gasne instalacije 50 – 200 EUR (zavisno od dužine, tj. udaljenosti merno-regulacionog uređaja i gasnog kotla),
6. Troškovi izgradnje gasnog priključka i ugradnja merno-regulacionog uređaja na fasadni zid zgrade 740 EUR (uračunat je popust od 30%, s tim što je u strukturi cene 123 EUR PDV a 617 EUR troškovi bez PDV i što postoji mogućnost odloženog plaćanja i to prva rata 300 EUR (177 EUR plus 123 EUR za PDV) a ostatak na do 48 jednakih mesečnih rata tj. 9,17 EUR/mesečno.

***Da li je moguće uvesti gas pod povoljnijim uslovima?***

Troškovi izgradnje gasnog priključka već su smanjeni za 30% i tu ne treba očekivati bitne promene. Troškovi projektovanja (učešće geometra i projektanta) verovatno se neće menjati, a plaća se po izvršenoj usluzi. Isto se odnosi i na postavljanje unutrašnje gasne instalacije, ali to opet zavisi od dogovora instalatera i vlasnika domaćinstva.

Ostala je još nabavka gasnog kotla.

Sezonski popusti za kupovinu gasnih kotlova koji uobičajeno važe do kraja leta, mogu da iznose do 10%, ali zavise od modela uređaja. Međutim, šta bi dobavljači gasnih kotlova ponudili ako bi za isti sto seli sa građanima koji izvesno u toku 2021. godine uvode gas i kupuju kotao, ali nastupaju udruženi kao jedan kupac.

Ovaj model bi se mogao nazvati kolektivna akcija kupaca gasnih kotlova. U tom slučaju bi s jedne strane stola sedeo dobavljač koji svoj finansijski interes vidi u efektu obima (povećan broj prodatih uređaja u jednoj transakciji) a građani kroz kolektivni (zajednički) nastup mogu doći do povoljnije cene i povoljnijih uslova nabavke.

Dobavljač će ponuditi dodatne popuste (najmanje 10% do 20%) ali ima interes da za sto dovede i predstavnike bankarskog sektora kao podršku svojoj poziciji potencijalnog isporučioca većeg broja kotlova (20 – 30 – 50 – 100 kotlova, zavisno od odziva i zainteresovanosti građana). Bankarski sektor bi mogao da ponudi dugoročne kredite sa povoljnim kamatnim stopama, uz naravno čvrste garancije za otplatu kredita kako bi se rizik finansiranja smanjio.

Šta bi smo na kraju dobili:

* Sezonske popuste (10%)
* Popust zasnovan na modelu povećanja obima u jednoj transakciji (najmanje 10% - 20%),
* Dodatne povoljnosti (produžena garancija, obaveza isporučioca da obezbedi servisera kotla i sl.),
* Povoljni krediti za nabavku novih, efikasnih i ekološki prihvatljivih uređaja.

***A prava pitanja su: da li smo zainteresovani i imamo li kapacitet zajedničkog nastupa u sopstvenom interesu?***

JKP „Toplana-Šabac“ poziva sve zainteresovane građane, koji nameravaju da u toku 2021. godine prestanu da koriste svoje stare i neefikasne kotlove i nameravaju da uvedu gas, da preuzmu formular na web stranici [www.toplanasabac.rs](http://www.toplanasabac.rs) ili u prostorijama JKP „Toplana-Šabac“ u ulici Đure Jakšića 1, i da popunjen formular dostave lično ili putem e-pošte: office@toplanasabac.rs .

Ukoliko postoji interesovanje za kolektivnu nabavku gasnih kotlova, sastanci građana sa dobavljačima će biti organizovani već prve nedelje maja 2021. godine.